b"\n_START_ARTICLE_\nCarlos Azp\xc3\xbarua\n_START_SECTION_\nBiografia\n_START_PARAGRAPH_\nVa comen\xc3\xa7ar a estudiar sociologia, per\xc3\xb2 la deix\xc3\xa0 per dedicar-se al cinema. Va aprendre de manera autodidacta i el 1977 va rodar el seu primer documental Yo hablo a Caracas, sobre la degradaci\xc3\xb3 del riu Amazones i l'aculturaci\xc3\xb3 dels ind\xc3\xadgenes provocada pels evangelitzadors protestants. Despr\xc3\xa9s va fer documentals com Ca\xc3\xb1o M\xc3\xa1namo (1983), Detr\xc3\xa1s de la noticia (1986), Amazonas, el negocio de este mundo (1986) i Bosque silencioso (1996), tots ells compromesos en la defensa dels ind\xc3\xadgenes vene\xc3\xa7olans._NEWLINE_El seu primer llargmetratge fou Disparen a matar (1991), que va obtenir 18 premis internacionals, fou premiada al Festival de Huelva i nominada al Goya a la millor pel\xc2\xb7l\xc3\xadcula estrangera de parla hispana de 1993. El seu segon llargmetratge, Amaneci\xc3\xb3 de golpe, no el va rodar fins 1998, amb gui\xc3\xb3 de Jos\xc3\xa9 Ignacio Cabrujas i amb que tamb\xc3\xa9 va obtenir 12 premis internacionals. _NEWLINE_En 1989 fou elegit diputat al Congr\xc3\xa9s Nacional de Vene\xc3\xa7uela i nomenat president de la Comissi\xc3\xb3 de Cultura. Des d'aquest c\xc3\xa0rrec va impulsar l'aprovaci\xc3\xb3 de la Llei de Drets d'Autor, de la Llei d'Artesania i de la Llei de la Cinematografia Nacional. Va deixar l'esc\xc3\xb3 el 1993. De 1997 a 2001 ha estat President de l'Associaci\xc3\xb3 d'Autors Cinematogr\xc3\xa0fics (ANAC). Militant de P\xc3\xa0tria per a Tots i declarat partidari d'Hugo Ch\xc3\xa1vez, el 2002 fou nomenat Comissionat Especial del Ministre d'Educaci\xc3\xb3, Cultura i Esports per a la Reforma de la Llei de la Cinematografia, i en 2003 va promoure la creaci\xc3\xb3 de la Fundaci\xc3\xb3 Festival Iberoameric\xc3\xa0 de Caracas, que tamb\xc3\xa9 va presidir_NEWLINE_El 2004 va produir dos documentals m\xc3\xa9s, La conspiraci\xc3\xb3n petrolera i Juan Pablo P\xc3\xa9rez Alfonso: el profeta olvidado. El 2006 va rodar el seu tercer llargmetratge, Mi vida por Sharon, \xc2\xbfo qu\xc3\xa9 te pasa a ti?, protagonitzada pel conegut actor de telenovel\xc2\xb7les Carlos Mata._NEWLINE_A les eleccions parlament\xc3\xa0ries de Vene\xc3\xa7uela de 2015 fou candidat del Gran Pol Patri\xc3\xb2tic Sim\xc3\xb3n Bol\xc3\xadvar per l'estat Miranda, per\xc3\xb2 no va assolir esc\xc3\xb3. Es va produir una forta pol\xc3\xa8mica perqu\xc3\xa8 abans de les eleccions Nicol\xc3\xa1s Maduro va ordenar emetre per televisi\xc3\xb3 la seva pel\xc2\xb7l\xc3\xadcula Disparen a matar."